Сітуацыя ва Ўкраіне стала нібыта лакмусавай паперкай, якая зноў абвастрыла рознагалосьсі паміж прадстаўнікамі Цэркваў — ня толькі на ўзроўні ярархаў, але і на ўзроўні простых вернікаў. Такога катэгарычна нельга дапускаць, упэўнены айцец Ігар Шабан. Голас Цэркваў павінен гучаць дзеля абароны міру і спакою як паміж дзяржавамі, так і паміж палітыкамі, паміж прадстаўнікамі духавенства, так і вернікамі, няхай і розных канфесіяў, але адной краіны, і ўвогуле Божага сьвету. “Мы спадзяемся, што людзі прыслухоўваюцца да голасу Царквы. І Царква ва Ўкраіне не маўчыць. Галоўнае, каб мы казалі праўду. Калі будзем гаварыць праўду, нават калі не пажадаюць прыслухацца да яе зараз, яна ўсё роўна да іх дойдзе і, можа быць, з часам людзі яе зразумеюць. Калі мы кажам пра Цэрквы ва Ўкраіне, то яны ў адзін голас разам на Ўсеўкраінскай Радзе Цэркваў некалькі разоў ужо заяўлялі і падпісвалі адмысловыя дакументы, якія даносяць да людзей праўду пра мір і спакой, пра тое, што неабходна спыніць гэты канфлікт. Але, напэўна, для людзей, што ўзяліся за зброю, гэтага недастаткова або яны не жадаюць слухаць заклік Царквы. Іншыя Цэрквы таксама могуць падаць тут свой голас. Я ведаю, што Рыма-Каталіцкая Царква і Біскуп Рыму ня раз ужо заяўлялі, што трэба спыняць гэтую вайну, шукаць мірны спосаб вырашэньня канфлікту”, — нагадаў украінскі сьвятар.